Vittorio Bersezio/Le miserie 'd monsú Travet/pàgina 24
Sena otava

L'ussiè, peui Madama Travet e detti.

'L COMENDATOR (a l'ussiè) Cosa j'elo?

L'USSIÈ A j'è la fomna d'monssú Travet.

'L COMENDATOR Fela vni anans. (L'ussiè via). Dunque, cavajer, i sôma inteis.

'L CAP SESSION A j saria 'na manera d'agiusté tut. A j'è un post an Sicilia. A s'podria nominessie monssú Travet.

'L COMENDATOR Bel avantage c'a j faria! Un pover pare d'famia mandelo fina lagiú... No, no, c'a j pensa c'a trouvrà quaicosa d'mei. (A intra Madama) Madama, i la riverisso.

MADAMA TRAVET Sor Comendator...

'L COMENDATOR C'a vena anans, c'a s'acomoda vsin al feu, a fa un tempass stamatin!

MADAMA TRAVET Grassie. Verament un po' d'feu a fa nen dëspiasí.

'L CAP SESSION Comandlo pi gnente da mi, sor Comendator?

'L COMENDATOR No sgnor. C'a vada pura. ('L Cap session via). Ma c'a s'acomoda un moment, madama, i la prego. (Madama a s'seta; Barbarot, Rusca e Moton a deurvo la porta për vni an sena: a vëdo Madama e 'L Comendator e a s'fërmo).

BARBAROT Oh! a son lor.

RUSCA Ciuto!

MOTON Scapa! (A torno via an pressa).

MADAMA TRAVET I son vnua për dije doi parole a me omo.

'L COMENDATOR A l'è rivà giusta a temp. I son ocupame d'so afé, e j'eu d'bone speransse da deje.

MADAMA TRAVET Për la promossion d'Travet?

'L COMENDATOR Sí sgnora.

MADAMA TRAVET Oh! I lo ringrassio tant. Chiel a l'è nostr benefator.

'L COMENDATOR I m'interesso molto a chila e a soa masnà. Ah! i m'n'arcordo d'aveila vista chila auta parei... D'altronde Travet a s'lo merita.

MADAMA TRAVET I peusne già dije quaicosa a me marí?

'L COMENDATOR A l'è mei c'a i j dia gnente. Chiel lí a l'è tanto bonom c'a l'è capace d'andelo a blateré, e pi la cosa a sta segreta, e pi a l'è facil c'a riessa.

MADAMA TRAVET I fareu com'a dis.

'L COMENDATOR Travet a l'è lí ant so cancel c'a travaja... Adess i j lo ciamo. (A va al cancel, e guardand da d'sora) Monssú Travet.

TRAVET (d'ant 'l cancel) Oh, sor Comendator.

'L COMENDATOR C'a vena fora un moment, c'a j'è soa sgnora c'a veul parleje.

TRAVET Subit.

'L COMENDATOR Cerea, madama; a 'rvëdla stasseira.

MADAMA TRAVET Sí sgnor. J'eu ben l'Onor d'riverilo ('l Comendator via).

Leteratura piemontèisa
Vittorio Bersezio
Le miserie 'd monsú Travet